
Projektas Nr. XVP-320(2)


LIETUVOS RESPUBLIKOS
VALSTYBEI IR SAVIVALDYBĖMS PRIKLAUSANČIŲ AKCIJŲ PRIVATIZAVIMO ĮSTATYMO NR. VIII-480 2, 4, 5, 6, 7, 10, 11, 13, 14 IR 22 STRAIPSNIŲ PAKEITIMO
ĮSTATYMAS

2025 m.                           d. Nr.
Vilnius

1 straipsnis. 2 straipsnio pakeitimas
Pakeisti 2 straipsnio 5 dalį ir ją išdėstyti taip:
„5. Privatizavimo objekto valdytojas – centralizuotai valdomo valstybės turto valdytojas arba įstatymuose nustatytas patikėjimo teisės subjektas, privatizavimo objektą valdantis, naudojantis ir juo disponuojantis patikėjimo teise.“

2 straipsnis. 4 straipsnio pakeitimas
Pakeisti 4 straipsnio 2 dalį ir ją išdėstyti taip:
„2. Centralizuotai valdomo valstybės turto valdytojas:
1) parengia privatizavimo objektų sąrašo projektą ir teikia jį Vyriausybei tvirtinti, šio įstatymo 10 straipsnio 12 dalyje nustatytu atveju tvirtina valstybei perduotų akcijų privatizavimo sąrašą;
2) valdo, naudoja patikėjimo teise perduotas į Vyriausybės patvirtintą privatizavimo objektų sąrašą įtrauktų akcinių bendrovių ir uždarųjų akcinių bendrovių valstybei nuosavybės teise priklausančias akcijas ir jomis disponuoja;
3) nustato privatizavimo objekto privatizavimo būdą ir atskiro objekto (arba objektų grupės) privatizavimo sąlygas;
4) viešuosius pirkimus reglamentuojančių teisės aktų nustatyta tvarka sudaro viešojo pirkimo–pardavimo sutartis privatizavimo užduotims atlikti (įskaitant privatizavimo objektų vertinimą);
5) šio įstatymo 12 straipsnyje nustatytais atvejais duoda leidimą valstybės valdomos įmonės sudaromiems sandoriams arba jiems nepritaria;
6) leidžia informacinį biuletenį, kuriame skelbiama šio įstatymo 11 straipsnyje nustatyta informacija apie privatizavimo objektą, rengia kitus reklaminius dokumentus ir organizuoja privatizavimo objekto reklamą Lietuvoje ar užsienyje;
7) valstybės vardu pasirašo privatizavimo sandorius;
8) kontroliuoja privatizavimo sandorių vykdymą, iki kol įvykdomos visos privatizavimo sandorio sąlygos;
9) perduoda privatizavimo objektus įsigijusiems asmenims nuosavybės teisės perdavimo patvirtinimo dokumentus;
10) informuoja vertybinių popierių sąskaitų tvarkytoją ir uždarąją akcinę bendrovę, kurios valstybei (savivaldybei) priklausančios akcijos privatizuojamos, kai ji pati tvarko nematerialių akcijų savininkų asmeninių vertybinių popierių apskaitą arba registruoja materialių akcijų savininkus, apie įvykusį valstybei (savivaldybei) priklausančių akcijų privatizavimo sandorį;
11) sudaro sutartis su savivaldybėmis dėl joms nuosavybės teise priklausančių akcijų privatizavimo, taip pat turi teisę sudaryti sutartis su kitais privatizuojamo objekto akcininkais dėl valstybei (savivaldybei) nuosavybės teise priklausančių akcijų pardavimo viešo akcijų pardavimo būdu, viešo aukciono būdu arba akcijų pardavimo uždarosios akcinės bendrovės akcininkams būdu Vyriausybės nustatyta tvarka kartu su šių akcininkų akcijomis;
12) kaupia duomenis apie valstybei ir savivaldybėms priklausančių akcijų privatizavimo sandorius;
13) atstovauja valstybei teisme dėl valstybei nuosavybės teise priklausančių akcijų privatizavimo;
14) kreipiasi į teismą dėl valstybės valdomos įmonės sudarytų sandorių, pažeidžiančių šį ir kitus įstatymus, pripažinimo negaliojančiais ir dėl nuostolių atlyginimo;
15) atlieka kitas įstatymuose nustatytas funkcijas, susijusias su valstybei ir savivaldybėms nuosavybės teise priklausančių akcijų privatizavimu.“

3 straipsnis. 5 straipsnio pakeitimas
Pakeisti 5 straipsnio 4 dalies 6 punktą ir jį išdėstyti taip:
„6) priima sprendimą dėl pritarimo (nepritarimo) reikalavimui, kad būtų nupirkti ar parduoti valstybei (savivaldybei) nuosavybės teise priklausantys akcijų paketai, kurie pagal sutartį perduoti privatizuoti centralizuotai valdomo valstybės turto valdytojui ir kurie suteikia mažiau kaip 1/20 visų balsų, kai Vertybinių popierių įstatyme ir Lietuvos Respublikos akcinių bendrovių įstatyme nustatytais atvejais ir tvarka privalomai perkami, parduodami valstybei (savivaldybei) nuosavybės teise priklausantys akcijų paketai arba gaunamas siūlymas šiuos paketus išpirkti;“.

4 straipsnis. 6 straipsnio pakeitimas
Pakeisti 6 straipsnio 2 dalį ir ją išdėstyti taip:
„2. Savivaldybės privatizavimo komisija sudaroma 4 metų kadencijai iš ne mažiau kaip 7 narių, iš kurių ne mažiau kaip 2 nariai yra teikiami savivaldybės tarybos opozicijos, o jeigu ji nesudaryta, – savivaldybės tarybos reglamento nustatyta tvarka savivaldybės tarybos mažumos siūlymu. Savivaldybės tarybos opozicijos, o jeigu ji nesudaryta, savivaldybės tarybos reglamento nustatyta tvarka savivaldybės tarybos mažumos siūlymas dėl savivaldybės privatizavimo komisijos narių teikiamas savivaldybės tarybos reglamente nustatyta tvarka. Tas pats asmuo savivaldybės privatizavimo komisijos nariu gali būti skiriamas ne daugiau kaip dviem kadencijoms iš eilės. Savivaldybės privatizavimo komisija savivaldybės lygiu atlieka tas pačias funkcijas, kaip ir Privatizavimo komisija. Jeigu savivaldybės taryba savivaldybės privatizavimo komisijos nesudaro, jos funkcijas atlieka Privatizavimo komisija.“

5 straipsnis. 7 straipsnio pakeitimas
1. Pakeisti 7 straipsnio 1 dalies 1 punktą ir jį išdėstyti taip:
„1) lėšos, gautos iš privatizavimo sandorių ir pardavus valstybei (savivaldybei) nuosavybės teise priklausančius akcijų paketus pagal Vertybinių popierių įstatymą ir Akcinių bendrovių įstatymą šio įstatymo 13 straipsnio 6 dalyje nurodytais atvejais;“.
2. Pakeisti 7 straipsnio 2 dalį ir ją išdėstyti taip:
„2. Jeigu privatizavimo objektas nuosavybės teise priklauso valstybei, šio straipsnio 1 dalyje nurodytos privatizavimo lėšos, taip pat lėšos, gautos privatizavus valstybei perduotas akcijas, pervedamos į Lietuvos Respublikos valstybės biudžetą.“
3. Pakeisti 7 straipsnio 3 dalies 3 punktą ir jį išdėstyti taip:
„3) mokamas Vyriausybės nustatyta tvarka apskaičiuotas atlygis už valstybei nuosavybės teise priklausančių akcijų privatizavimą ir centralizuotai valdomo valstybės turto valdytojo valdomų valstybei perduotų akcijų administravimą ir privatizavimą;“.

6 straipsnis. 10 straipsnio pakeitimas
1. Pakeisti 10 straipsnio 3 dalį ir ją išdėstyti taip:
„3. Valstybei nuosavybės teise priklausančios įmonių akcijos į privatizavimo objektų sąrašo projektą įtraukiamos įmonės akcijų valdytojo motyvuotu teikimu. Savivaldybei nuosavybės teise priklausančios įmonių akcijos į privatizavimo objektų sąrašo projektą įtraukiamos savivaldybės administracijos teikimu, kai yra priimtas savivaldybės tarybos sprendimas į privatizavimo objektų sąrašą įtraukti savivaldybei nuosavybės teise priklausančias įmonių akcijas.“
2. Pakeisti 10 straipsnio 8 dalį ir ją išdėstyti taip:
„8. Savivaldybės administracija privalo per Vyriausybės nustatytą laiką perduoti centralizuotai valdomo valstybės turto valdytojui privatizavimo objektų sąrašo ir privatizavimo objektų privatizavimo programų duomenis, kad šie duomenys būtų paskelbti informaciniame biuletenyje.“

7 straipsnis. 11 straipsnio pakeitimas
Pakeisti 11 straipsnio 5 dalį ir ją išdėstyti taip:
„5. Per 2 mėnesius nuo kalendorinių metų pabaigos centralizuotai valdomo valstybės turto valdytojas savo interneto svetainėje paskelbia metines valstybei nuosavybės teise priklausančių akcijų privatizavimo apžvalgas, o savivaldybės administracija savivaldybės interneto svetainėje paskelbia metines savivaldybei nuosavybės teise priklausančių akcijų privatizavimo apžvalgas. Šių apžvalgų turinio reikalavimus nustato Vyriausybė. Apžvalgos yra skelbiamos neribotą laikotarpį užtikrinant jų skelbimo tęstinumą.“

8 straipsnis. 13 straipsnio pakeitimas
1. Pakeisti 13 straipsnio 6 dalį ir ją išdėstyti taip:
„6. Pagal Vertybinių popierių įstatymą, privatizavimo institucijos turi teisę parduoti valstybei (savivaldybei) nuosavybės teise priklausančius akcijų paketus, kurie visuotiniame akcininkų susirinkime suteikia mažiau kaip 1/4 visų balsų, kai yra pateiktas privalomas oficialus pasiūlymas, taip pat Vertybinių popierių įstatyme ir Akcinių bendrovių įstatyme nustatytais atvejais privalo parduoti valstybei (savivaldybei) nuosavybės teise priklausančius akcijų paketus, kurie suteikia mažiau kaip 1/20 visų balsų, ir turi teisę reikalauti, kad tokie akcijų paketai būtų nupirkti, kai privalomai parduodamos, perkamos akcijos ar gaunamas siūlymas šias akcijas išpirkti.“
2. Pakeisti 13 straipsnio 7 dalį ir ją išdėstyti taip:
„7. Vertybinių popierių įstatyme ir Akcinių bendrovių įstatyme nustatyta tvarka privatizavimo institucijos turi parduoti valstybei (savivaldybei) nuosavybės teise priklausančius akcijų paketus, kai akcinės bendrovės akcininkas, veikdamas savarankiškai ar sutartinai su kitais asmenimis, įsigyja akcijų, sudarančių ne mažiau kaip 95 procentus balsavimo teisę suteikiančio kapitalo ir ne mažiau kaip 95 procentus visų balso teisę šios akcinės bendrovės visuotiniame akcininkų susirinkime suteikiančių akcijų.“

9 straipsnis. 14 straipsnio pakeitimas
Pakeisti 14 straipsnio 3 dalį ir ją išdėstyti taip:
„3. Jeigu viešo akcijų pardavimo būdu yra parduodamas uždarosios akcinės bendrovės akcijų paketas, kuris suteikia valstybei (savivaldybei) 1/2 ar daugiau balsų visuotiniame akcininkų susirinkime, arba akcinės bendrovės akcijų paketas, apie šias bendroves turi būti rengiamas informacinis leidinys centralizuotai valdomo valstybės turto valdytojo nustatyta tvarka. Informaciniai leidiniai apie viešo akcijų pardavimo būdu parduodamus akcinių bendrovių ir uždarųjų akcinių bendrovių akcijų paketus yra rengiami centralizuotai valdomo valstybės turto valdytojo nustatyta tvarka. Šiems informaciniams leidiniams vertybinių popierių rinką reglamentuojančių teisės aktų reikalavimai netaikomi.“

10 straipsnis. 22 straipsnio pakeitimas
Pakeisti 22 straipsnį ir jį išdėstyti taip:
„22 straipsnis. Atsakomybė ir ginčų sprendimo tvarka
1. Centralizuotai valdomo valstybės turto valdytojas vienus metus po privatizavimo sandorio pasirašymo dienos atsako už bendrovių, kurių akcijos privatizuotos, suteiktas garantijas, laidavimus, padarytą žalą aplinkai ir kitas prievoles, kurios atsirado iki privatizavimo sandorio pasirašymo dienos ir kurių vertė viršija 5 procentus privatizavimo sandorio vertės arba 5 procentus nominaliosios parduodamų akcijų paketo vertės, kai sandorio vertė mažesnė už šio akcijų paketo nominaliąją vertę, jeigu apie tokių prievolių atsiradimą pirkėjas nebuvo informuotas arba tokios prievolės yra privalomos pagal Lietuvos Respublikos įstatymus ir nebuvo perduotos pirkėjui (asmeniui, įsigijusiam bendrovės kontrolinį akcijų paketą) pagal sudarytą privatizavimo sandorį. Sprendimą dėl prievolių vykdymo priima Vyriausybė, jeigu šioje dalyje nurodytų prievolių bendra vertė pagal vieną sandorį viršija 1/3 įplaukų, kurias iš šio sandorio gauna bendrovė.
2. Ginčai sprendžiami Lietuvos Respublikos įstatymuose, Lietuvos Respublikos tarptautinėse sutartyse ir privatizavimo sandoriuose nustatyta tvarka.“

11 straipsnis. Įstatymo įsigaliojimas, įgyvendinimas ir taikymas
1. Šis įstatymas, išskyrus šio straipsnio 2 dalį, įsigalioja 2026 m. birželio 1 d.
2. Lietuvos Respublikos Vyriausybė iki 2026 m. gegužės 31 d. priima šio įstatymo įgyvendinamuosius teisės aktus.
[bookmark: _GoBack]3. Iki 2026 m. gegužės 31 d. paskelbtos privatizavimo objektų privatizavimo programos ir sudaryti privatizavimo sandoriai įgyvendinami vadovaujantis iki 2026 m. gegužės 31 d. galiojusio teisinio reguliavimo nuostatomis.



Skelbiu šį Lietuvos Respublikos Seimo priimtą įstatymą.

Respublikos Prezidentas





